Minister tik Mandela op vingersNaledi Pandor, minister van internasionale betrekkinge. (Foto: @DIRCO_ZA/Twitter) Die minister van internasionale betrekkinge, Naledi Pandor, sê sy het Suid-Afrika se ambassadeur in Denemarke beveel om nié te vergeet dat sy ŉ verteenwoordiger van Suid-Afrika en pres. Cyril Ramaphosa is nie en dat sy haar te alle tye só moet gedra. Ambassadeur Zindzi Mandela het haar die gramskap van talle mense op die hals gehaal ná ŉ reeks omstrede twiets verlede naweek. Mandela het haar onder meer uitgelaat oor grondhervorming en na wit mense verwys as lafaards en “stelende verkragter-afstammelinge” van Jan van Riebeeck. Die EFF het sy steun aan Mandela se uitlatings toegesê, terwyl die burgerregte-organisasie AfriForum Pandor gevra het om Mandela terug te roep en af te dank. Pandor het aan Talk Radio 702 gesê sy het met Mandela gepraat en die ambassadeur het bevestig dat dit wél haar twiets was. Mandela het gesê sy is weke lank uitgelok, terwyl onsmaaklike opmerkings boonop oor haar ouers, Winnie Mandela-Madikizela en oudpres. Nelson Mandela, gemaak is. “Ek het vir haar gesê sy is ŉ diplomaat en ek verwag diplomatiese optrede van haar,” het Pandor gesê. “Sy moet aan die sosialemediabeleid vir staatsamptenare voldoen.” “Ons het ooreengekom dat sy haarself moet beteuel en fokus op regeringsbeleid omdat sy, as ons verteenwoordiger, Suid-Afrika se beleidsdoelwitte moet bevorder,” het Pandor gesê. Zindzi Mandela (Foto: Twitter) Die minister het oor Mandela se opmerkings oor grond gesê dit is inderdaad so dat die regering verbind is tot die regstel van ongelykhede wat toegang tot grond betref. “As jy egter as ŉ ambassadeur persoonlik begin raak en na individue verwys op ŉ manier wat persoonlik opgeneem kan word, dan steek jy ŉ lyn oor. “Ek het dus vir haar gesê sy moet verseker dat sy ŉ verteenwoordiger van die president en van Suid-Afrika in Denemarke is en dat sy só moet optree.”